सेना ने गत बुधवार को मुगाबे को उनके घर में ही नजरबंद कर दिया था लेकिन इसे फौजी तख्तापलट कहने से बचा जा रहा था। सेना ने यह भी कहा है कि मुगाबे की सुरक्षा को लेकर वह पूरी तरह सतर्क है। उसके निशाने पर मुगाबे के भ्रष्ट परिजन हैं लेकिन ऐसे माहौल में सच, झूठ और अफवाह को पहचानना मुश्किल हो जाता है। 1980 में देश आजाद होने के बाद से ही रॉबर्ट मुगाबे यहां की सत्ता संभाल रहे हैं। जिम्बाब्वे में जीवन के हर क्षेत्र पर श्वेत दबदबे को समाप्त करने का श्रेय उन्हें जरूर जाता है। शायद इसलिए निजी तौर पर उनको लेकर आम लोगों में अब भी थोड़ा-बहुत सम्मान बचा है लेकिन जिस तरह से उन्होंने शासन चलाया, उसे लेकर घोर निराशा है।